**BILJEŠKE UZ FINANCIJSKE IZVJEŠTAJE**

**PONIKVE VODA d.o.o. ZA 2020. GODINU**

1. **OSNOVNI PODACI O DRUŠTVU**

Ponikve voda je društvo s ograničenom odgovornošću (dalje: Društvo) za komunalne djelatnosti.

Prema postojećim podacima i dokumentima Društvo je registrirano 19.03.1960. godine u Okružnom privrednom sudu u Rijeci pod nazivom Komunalno poduzeće "Ponikve" Krk za obavljanje različitih komunalnih djelatnosti, sličnih kojima se i danas bavi. Od osnutka pa do danas Društvo je prošlo mnoge statusne i druge promjene. Udruživanjem 1986. godine s poduzećem "Komunalac" Omišalj, Društvo je proširilo djelokrug rada na čišćenje i održavanje javnih i zelenih površina, skupljanje, odvoz i zbrinjavanje komunalnog otpada.

Radi usklađivanja sa Zakonom o vodama bilo je potrebno sve djelatnosti kojima se Društvo bavilo, a koje nisu javna vodoopskrba i javna odvodnja, izdvojiti iz poslovanja. Stoga su osnivači Ponikve d.o.o. odlučili da će postojeće društvo nastaviti obavljati djelatnost vodoopskrbe i javne odvodnje, a za obavljanje drugih djelatnosti osnovali su dva nova Društva.

Rješenjem trgovačkog suda u Rijeci Tt-13/9542-2 od 31.12.2013. godine Društvo nastavlja poslovati pod nazivom Ponikve voda d.o.o. Krk.

Danas se radi o srednje velikom komunalnom društvu u 100 %-tnom vlasništvu svih jedinica lokalne samouprave otoka Krka. Temeljni kapital Društva na dan 31. prosinca 2020. iznosi 322.395.200,00 kn (Bilješka 27. /i/).

Osnovne djelatnosti Društva su:

* proizvodnja i distribucija pitke vode
* odvodnja i pročišćavanje otpadnih voda.

Osim navedenih djelatnosti Društvo se bavi i montažama mjesnih cjevovoda (vode i kanalizacije), izradom vodovodnih i kanalizacijskih priključaka.

Društvo ima skupštinu društva i upravu.

Skupštinu društva čine članovi društva (osnivači) – jedinice lokalne samouprave, a njome predsjeda predsjednik. Predsjednik skupštine imenuje se na vrijeme od godinu dana.

Svaki član skupštine ostvaruje prava i dužnosti sukladno veličini temeljnog uloga.

Skupština društva odlučuje o svim bitnim stvarima kao što su financijski izvještaji, godišnji planovi poslovanja, investicijski i razvojni planovi, cijene komunalnih usluga i slično.

Poslove društva vodi uprava koja se sastoji od jednog direktora kojeg imenuje skupština na vrijeme od 4 godine. Uprava društva zastupa društvo, rukovodi i organizira proces rada i poslovanja te obavlja i druge poslove na temelju zakona i ovlaštenja.

Direktor društva za razdoblje od 01.01.2018. do 31.12.2021. godine je mr.sc. Ivica Plišić, dipl.ing.građ.

Temeljem Obavijesti o razvrstavanju poslovnog subjekta prema Nacionalnoj klasifikaciji djelatnosti koju je izdao Državni zavod za statistiku Zagreb, od 13. siječnja 2014. godine, Društvo ima brojčanu oznaku razreda 3600 – Skupljanje, pročišćavanje i opskrba vodom, matični broj poslovnog subjekta je 3292525, a OIB je 64125437677.

U 2020. godini Društvo je prosječno zapošljavalo 89 radnika (u 2019. godini 91 radnik).

* 1. **OKVIR ZA PREZENTIRANJE FINANCIJSKIH IZVJEŠTAJA**

Financijski izvještaji za 2020. godinu sastavljeni su u skladu s propisima Republike Hrvatske, te računovodstvenim politikama poduzetnika.

Računovodstvene politike Društva usklađene su s Hrvatskim standardima financijskog izvještavanja (NN 86/2015, 105/2020) koje poduzetnik ima obvezu primjenjivati temeljem Zakona o računovodstvu (NN 78/15, 134/15, 120/16, 116/18, 42/20, 47/20) uz izuzetak iskazivanja tečajnih razlika.

Društvo je odstupilo od računovodstvene politike svođenja obveze po kreditu iz Projekta Jadran na srednji tečaj HNB-a (Bilješka 1.2.2., 1.2.4, 16) već tečajne razlike iskazuje iz platnog prometa. Na navedeni način je postupilo iz razloga što se sredstva za vraćanje te obveze osiguravaju iz posebno prikupljene naknade za razvoj.

Društvo je pozicije u financijskim izvještajima iskazalo u skladu sa zahtjevima iz Pravilnika o strukturi i sadržaju godišnjih financijskih izvještaja (NN 95/16, 144/20).

Podaci u financijskim izvještajima prezentirani su u hrvatskim kunama (HRK), kao izvještajnoj valuti u Republici Hrvatskoj.

Društvo je kreditne obveze s valutnom klauzulom svelo na srednji tečaj Hrvatske narodne banke na dan 31. prosinca 2020. godine i to 1 EUR = 7,536898 HRK (na dan 31.12.2019. godini 1 EUR = 7,442580 HRK).

Dopunske informacije uz financijske izvještaje ne čine financijska izvješća već se iskazuju u svrhu dopunske analize.

**1.2. Osnovne računovodstvene politike**

Osnovne računovodstvene politike primijenjene kod sastavljanja financijskih izvještaja za 2020. godinu bile su iste kao u 2019. godini.

* + 1. **PRIHODI**

Prihodi predstavljaju povećanje ekonomskih koristi tijekom obračunskog razdoblja u obliku priljeva ili povećanja imovine ili smanjenja obveza, kada ti priljevi imaju za posljedicu povećanje kapitala, osim povećanja kapitala koje se odnosi na unose od strane sudionika u kapitalu.

Prihod se priznaje kada je vjerojatno da će buduće ekonomske koristi ulaziti kod poduzetnika i kada se koristi mogu pouzdano izmjeriti.

**1.2.1.1. POSLOVNI PRIHODI**

Poslovni prihodi obuhvaćaju prihode od prodaje i ostale poslovne prihode, a iskazani su po fakturiranoj vrijednosti (Bilješka 2).

Prihodi od prodaje obuhvaćaju prihode od prodaje vode i pružanja usluga.

Ostale poslovne prihode čine prihodi od subvencija Ministarstva, naplate šteta od osiguranja, prihodi iz ranijih godina, refundacije, prihodi od naplaćenih otpisanih potraživanja, prihodi u visini amortizacije imovine nabavljene iz namjenskih sredstava i slično.

Temeljem Zakona o otocima i Ugovora sklopljenog u travnju 2019. godine, nadležno Ministarstvo regionalnog razvoja i fondova Europske unije - Uprava za otoke podmirivalo je Društvu razliku u cijeni vode za domaćinstva čiji članovi imaju prebivalište na otoku, a opskrbljuju se pitkom vodom cestovnim vozilom (Bilješka 2 b) /i/).

**1.2.1.2. FINANCIJSKI PRIHODI**

Financijske prihode čine kamate na nepravovremena plaćanja, kamate na novčana sredstva na žiro-računima te tečajne razlike (Bilješka 3).

* + 1. **RASHODI**

**Rashodi** predstavljaju smanjenja ekonomskih koristi kroz obračunsko razdoblje u obliku odljeva ili iscrpljenja imovine ili stvaranja obveza što za posljedicu ima smanjenje kapitala, osim onog u svezi s raspodjelom sudionicima u kapitalu.

Rashodi se priznaju u računu dobiti i gubitka kada se mogu pouzdano izmjeriti. Priznavanje rashoda pojavljuje se istodobno s priznavanjem povećanja obveza ili smanjenja imovine.

Rashodi se priznaju u računu dobiti i gubitka na temelju izravne povezanosti između nastalih troškova i određene stavke prihoda, odnosno sučeljavanje rashoda s prihodima.

Svi rashodi koji se odnose na obračunsko razdoblje bez obzira na to kada će biti plaćeni knjiže se na teret računa rashoda, odnosno troškova razdoblja na koje se odnose.

**1.2.2.1. POSLOVNI RASHODI**

Poslovne rashode čine materijalni troškovi, troškovi osoblja, amortizacija, ostali troškovi, vrijednosno usklađenje potraživanja i ostali poslovni rashodi (Bilješka 4).

**/i/ Materijalne troškove** čine troškovi materijala, rezervnih dijelova, energije i goriva, troškovi sitnog inventara i zaštitne odjeće, poštanski i telefonski troškovi, tekuće i investicijsko održavanje, komunalne usluge, intelektualne usluge i ostale usluge.

Troškovi tekućeg i investicijskog održavanja vlastitih sredstava rada pokrivaju se iz prihoda obračunskog razdoblja kada nastanu. Rekonstrukcije i adaptacije kojima se mijenja kapacitet ili namjena osnovnih sredstava, knjiže se kao povećanje vrijednosti osnovnih sredstava.

**/ii/ Troškove osoblja** čine neto plaće i naknade plaća zajedno sa porezima i doprinosima iz i na plaće.

**/iii/ Amortizacija**

Obračun amortizacije obavlja se pojedinačno za svako sredstvo razvrstano po amortizacijskim grupama po linearnoj metodi, a po stopama koje ne prelaze porezno dopustive stope.

Novonabavljena imovina amortizira se od prvog dana sljedećeg mjeseca kad se stavi u uporabu.

U slučaju rashoda ili prodaje, imovina se amortizira zaključno s mjesecom u kojem je došlo do rashoda ili otuđenja.

Jedanput amortizirano sredstvo dugotrajne imovine više se ne otpisuje.

**/iv/ Ostale troškove poslovanja** čine dnevnice, troškovi prijevoza na posao i s posla, ostala materijalna prava zaposlenih, premije osiguranja, troškovi stručnog obrazovanja, reprezentacija, komunalna naknada, koncesijske naknade, članarine komorama, bankarske usluge, doprinos za šume, slivne vode.

**/v/ Vrijednosno usklađenje** kratkotrajne imovine obuhvaća usklađivanje vrijednosti potraživanja od kupaca koja su utužena ili za koja je pokrenut postupak ovrhe.

**/vi/ Ostali poslovni rashodi** odnose se na neotpisanu vrijednost prodane i rashodovane dugotrajne materijalne imovine i materijala i ostale rashode.

**1.2.2.2. FINANCIJSKI RASHODI**

Financijske rashode čine zatezne kamate, kamate po kreditima i negativne tečajne razlike (Bilješka 5).

* + 1. **REZULTAT POSLOVANJA FINANCIJSKE GODINE I TEKUĆI POREZ NA DOBIT**

Iz razlike ukupnih prihoda i ukupnih rashoda proizlazi bruto rezultat, tj. dobit/gubitak prije oporezivanja.

Obveza poreza na dobit (tekući porez) utvrđuje se u skladu s važećim odredbama Zakona o porezu na dobit i utječe na rezultat poslovanja financijske godine (Bilješka 6).

* + 1. **DUGOTRAJNA MATERIJALNA I NEMATERIJALNA IMOVINA**

Ulaganja u materijalnu i nematerijalnu imovinu tijekom godine evidentiraju se po nabavnoj vrijednosti. Nabavnu vrijednost čini fakturna vrijednost nabavljene imovine uvećana za sve troškove nastale do njezinog stavljanja u uporabu (Bilješka 7).

Stvari i oprema se evidentiraju kao dugotrajna imovina, ako im je vijek trajanja duži od jedne godine i pojedinačna nabavna cijena veća od 3.500 kn.

Neotpisana vrijednost otuđenih i rashodovanih sredstava knjiži se na teret ostalih poslovnih rashoda.

Troškovi izgradnje dugotrajne imovine u vlastitoj režiji obuhvaćaju vrijednost utrošenog materijala.

Društvo koristi sljedeće stope amortizacije (Bilješka 4.3.):



U okviru dugotrajne imovine iskazuju se dani predujmovi za materijalnu imovinu. (Bilješka 8).

* + 1. **DUGOTRAJNA FINANCIJSKA IMOVINA**

Financijska imovina obuhvaća dionice i udjele, dane zajmove, sudjelujuće interese, ulaganja u vrijednosne papire, dane zajmove, depozite te ostalu financijsku imovinu. Priznavanje, mjerenje i prestanak priznavanja obavlja se u skladu s odredbama HSFI 9.

Dugotrajnu financijsku imovinu čini nominalni iznos poslovnog udjela u društvu Ponikve usluga d.o.o. koji su članovi tog društva prenijeli na Ponikve voda d.o.o. bez naknade (Bilješka 9).

* + 1. **ZALIHE**

Zalihe vodovodnog materijala koji se koristi za tekuće, investicijsko održavanje i investicije u vlastitoj režiji, iskazuju se po stvarnim nabavnim cijenama materijala. Utrošak materijala obavlja se primjenom metode prosječne nabavne cijene.

Sitan inventar, alat i auto gume, otpisuju se u cijelosti kod stavljanja u uporabu.

* + 1. **POTRAŽIVANJA**

Potraživanja od kupaca, potraživanje od države i ostala potraživanja iskazuju se u poslovnim knjigama na temelju uredne isprave o nastanku poslovnog događaja i podataka o njegovoj vrijednosti, u skladu s odredbama Hrvatskih standarda financijskog izvještavanja

Potraživanja od kupaca (Bilješka 11.) obuhvaćaju sva potraživanja za isporučenu vodu i izvršene usluge (odvodnja otpadnih voda, pražnjenje septičkih jama i druge usluge).

Saldo potraživanja sadrži također:

* potraživanja za obračunatu naknadu za Hrvatske vode Zagreb (zaštita i korištenje voda),
* potraživanja za naknadu za razvoj koja je prihod društva i koju snosi krajnji potrošač, a koristi se za financiranje vodnih građevina (izgradnju vodovoda, kanalizacijskih kolektora i uređaja za pročišćavanje voda) sukladno odlukama jedinica lokalne samouprave. Naknada za razvoj obračunava se od 01. lipnja 2010. godine.

Društvo je iskazalo u poslovnim knjigama obvezu prema Hrvatskim vodama za dio koji njima pripada (Bilješka 23.) i odgođeni prihod za naknadu za razvoj (Bilješka 24. b)).

Usklađenje vrijednosti potraživanja obavlja se temeljem saznanja da potraživanje nije u roku naplaćeno, odnosno da su nastale okolnosti neizvjesnosti naplate i da je utuženo, prijavljeno u stečajnu masu ili u predstečajnu nagodbu i u slučaju kada je nenaplativo.

* + 1. **KRATKOTRAJNA FINANCIJSKA IMOVINA** odnosi se na novčana sredstva na izdvojenom računu u Hrvatskim vodama (Bilješka 14).
		2. **NOVAC U BANCI**

Imovina u obliku novca iskazuje se u nominalnoj vrijednosti izraženoj hrvatskom valutnom jedinicom (HRK), a predstavljaju sredstva na kunskim računima (Bilješka 15).

* + 1. **KAPITAL I REZERVE**

Kapital je vlastiti izvor financiranja imovine, i izračunava se temeljem odredbi Hrvatskih standarda financijskog izvještavanja kao ostatak imovine nakon odbitka svih obveza

Ukupan kapital Društva čine upisani kapital, kapitalne rezerve, ostale rezerve, zadržana dobit i dobit/gubitak tekuće godine (Bilješka 16).

Iznos upisanog kapitala iskazan je u kunama i upisan je u sudski registar.

Politika rezervi ostvaruje se zavisno od temelja njihova oblikovanja i politike Društva

* + 1. **DUGOROČNE OBVEZE**

Dugoročne obveze iskazuju se u poslovnim knjigama u vrijednosti nastale poslovne promjene dokazane urednom ispravom i ugovorom o stvaranju obveza.

Pod dugoročnim se obvezama podrazumijevaju obveze s rokom podmirenja dužim od 12 mjeseci od datuma izrade financijskih izvještaja.

Obveze po kreditima (dugoročne i kratkoročne) u stranoj valuti i uz deviznu klauzulu iskazane su po srednjem tečaju Hrvatske narodne banke na dan 31. prosinca 2020. godine.

Obveze po podzajmu za Projekt Jadran iskazane su u kunskom iznosu na dan formiranja obveze, odnosno na dan plaćanja dobavljaču iz podzajma.

* + 1. **KRATKOROČNE OBVEZE**

Kratkoročne obveze iskazuju se u poslovnim knjigama u vrijednosti nastale poslovne promjene dokazane urednom ispravom ili ugovorom o stvaranju obveza, a rok dospijeća im je kraći od 12 mjeseci. U kratkoročnim obvezama iskazane su obveze za zajmove, depozite i slično, obveze prema bankama i drugim financijskim institucijama, obveze za predujmove, obveze prema dobavljačima, obveze prema zaposlenicima, obveze za poreze, doprinose i slična davanja te ostale kratkoročne obveze.

* + 1. **VREMENSKA RAZGRANIČENJA**

Vremenska razgraničenja obuhvaćaju unaprijed plaćene troškove, nedospjelu naplatu prihoda, odgođeno plaćanje troškova i prihod budućeg razdoblja. Vremenska razgraničenja mjere se sukladno HSFI 14. Unaprijed plaćeni troškovi priznaju se kao imovina kada se odnose na iznose plaćene u tekućem razdoblju, a koji se odnose na buduća razdoblja. Odgođeno plaćanje troškova priznaje se kao obveza kada se odnosi na troškove nastale u tekućem razdoblju, a za koje nisu ispunjeni uvjeti za priznavanje obveza.

Prihodi budućih razdoblja odnose se na prihode koji su obračunati ili naplaćeni u tekućoj godini, a odnose se na buduće razdoblje.

Odgođeni prihodi odnose se na dobivena namjenska sredstva za investicije od: Primorsko-goranske županije, Hrvatskih voda, Fonda za regionalni razvoj, Ministarstva regionalnog razvoja, šumarstva i vodnog gospodarstva, Ministarstva mora, prometa i infrastrukture te na utrošenu i neutrošenu naknadu za razvoj.

Prijenos na prihode obavlja se u visini amortizacije za dugotrajnu imovinu nabavljenu iz tih sredstava (Bilješka 24).

* + 1. **IZVANBILANČNI ZAPISI**

Društvo u okviru izvan bilančnih zapisa iskazuje primljene i dane bankovne garancije i zadužnice za uredno ispunjenje ugovornih obveza, primljene garancije za isplaćene predujmove i primljene garancije za radove u jamstvenom roku.

1. **POSLOVNI PRIHODI**

Poslovni prihodi obuhvaćaju prihode od prodaje i ostale poslovne prihode.

|  |  |  |  |
| --- | --- | --- | --- |
| **OPIS** | **Bilješka** | **2019.** | **2020.** |
|  |  | HRK | HRK |
| **Poslovni prihodi** |  | **60.020.739,88** | **55.129.702,23** |
| Prihodi od prodaje  |  a) | 46.409.484,13 | 41.515.679,43 |
| Ostali poslovni prihodi  |  b) | 13.611.255,75 | 13.614.022,80 |

|  |  |  |  |
| --- | --- | --- | --- |
|  |  |  |  |

|  |  |  |  |
| --- | --- | --- | --- |
|  | 1. **Prihodi od prodaje**
 |  |  |



**/i/** Novi priključci na sustav javne vodoopskrbe utjecali su na povećanje prihoda ostvarenog od fiksnog dijela cijene vode za 345.425,28 kn u odnosu na prošlu godinu.

 Ulaganja u javnu odvodnju pridonijela su povećanju broja priključenosti na sustav javne odvodnje te su se povećali prihodi fiksnog dijela cijene odvodnje u odnosu na 2019. godinu za 307.870,82 kn.

 Povećanja se prvenstveno odnose na domaćinstva.

**/ii/** U 2020. godini potrošnja vode od 2.434.126 m3 je manja od prošlogodišnje (2019.=2.843.380 m3) za 409.254 m3 (privreda -323.611 m3, domaćinstva -85.643 m3) pa su i prihodi varijabilnog dijela cijene vode manji za 3.786.866,05 kn (privreda -3.432.725 kn, domaćinstva -354.140,85 kn).

 Prihodi varijabilnog dijela cijene kanalizacije u odnosu na prošlogodišnje manji su za 1.514.159,12 kn (privreda -1.534.128,00, domaćinstva +19.968,88 kn).

Prihodi u 2020. godini znatno su manji jer je zbog pandemije bolesti COVID-19 uzrokovane virusom SARS-CoV-2 (koronavirus) bila znatno slabija turistička ljetna sezona, neki turistički objekti nisu niti poslovali dok su drugi radili uz ograničenja i mjere zaštite od zaraze koronavirusom.

1. **Ostali poslovni prihodi**



**/i/** U 2020. godini prihod je neznatno veći od prethodne godine budući da nije bilo značajnih aktiviranja dugotrajne imovine koja je sufinancirana sredstvima potpora (Bilješka 24.a)/iii/, 4.3.).

**/ii/** Prihodi od kamata po kreditima iskazani su temeljem potpora JLS za plaćanje anuiteta po kreditima te ne utječu na rezultat poslovanja Društva (Bilješka 5.).

**/iii/**  Društvo je 24. travnja 2019. godine s Ponikve eko otokom Krkom d.o.o. sklopilo Ugovor o međusobnim odnosima u izgradnji elektroničke komunikacijske mreže (EKM) otoka Krka u istom infrastrukturnom kanalu fekalne kanalizacije EU projekta. Prema tom ugovoru izgrađena EKM mreža biti će vlasništvo društva Ponikve eko otok Krk koje radove i financira.

Dodatkom br. 1 Ugovoru o međusobnim odnosima od 02. srpnja 2019. godine – uključen je i stručni nadzor tako da vrijednost izvođenja radova, polaganja EKM i stručnog nadzora iznosi ukupno 13.882.844,77 kn. Prihodi od usluga izgradnje i stručnog nadzora nad izgradnjom EKM mreže u 2020. godini iznose 6.729.380,13 kn, a u istom su iznosu iskazani i u troškovima (Bilješka 4.1. /vi/).

1. **FINANCIJSKI PRIHODI**

Financijske prihode obuhvaćaju:



1. **POSLOVNI RASHODI**

**4.1. MATERIJALNI TROŠKOVI**

Materijalne troškove čine:



 **/i/** Troškovi materijala, rezervnih dijelova i sitnog inventara iznose 4.296.672,43 kn i manji su od prošle godine zbog smanjenih aktivnosti koje je prouzročila pandemija kovidvirusa.

**/ii/** Troškovi kupljene vode manji su od prošlogodišnjih za 171.184,40 kn. U 2020. godini kupljeno je 186.821 m3, a 2019. godine 224.035 m3 vode s kopna.

**/iii/** Troškovi energije, goriva i maziva manji su u odnosu na prethodnu godinu za 496.736,72 kn ili 14%. Najznačajnije smanjenje je zbog manjeg broja prijeđenih kilometara vozila za prijevoz otpadnih voda iz septičkih jama.

**/iv/** Usluge održavanja iznose 2.102.773,08 kn i smanjene su u odnosu na prethodnu godinu za 1.523.250,42 kn (42%). Društvo je zbog pandemije djelomično odgodilo planirano investicijsko održavanje vodosprema (održavanje vodosprema i crpnih stanica u 2020. godini iznosi 577.387,65 kn, a u 2019. godini 1.228.919,10 kn), a troškova ispitivanja nepropusnosti kanalizacijskih kolektora u 2020. godini nije bilo (u 2019. godini iznosi 490.878,00 kn).

Ostali značajni troškovi održavanja su: popravak pumpi 289.534,00 kn, radovi na podmorskim ispustima 180.560,00 kn, popravak i servis vozila 187.714,00 kn, održavanje kompjutorskih programa i telemetrije 457.596,96 kn, održavanje elektroopreme na crpnim stanicama i vodospremama 151.750,00 kn.

**/v/** Administrativno računovodstveni troškovi odnose se na troškove prema društvu Ponikve usluga d.o.o. za pružene usluge prema ugovoru i dodacima ugovora o poslovnoj suradnji.

**/vi/** Društvo u istom infrastrukturnom kanalu fekalne kanalizacije EU projekta gradi i elektroničku komunikacijsku mrežu (EKM) otoka Krka koju financira Ponikve eko otok Krk. U 2020. godini vrijednost izgrađene EKM mreže iznosi 6.729.380,13 kn. Ostatak od 302.514,00 kn odnosi se na radove vezane uz EU projekt za druge pravne osobe.

 **4.2. TROŠKOVI OSOBLJA**

Troškovi osoblja u 2020. godini iznose 10.716.309,70 kn. Prosječna bruto plaća u 2020. godini iznosila je 8.752,94 kn, a neto 6.545,32 kn, dok je u 2019. godini prosječna bruto plaća iznosila 9.158,08 kn, a neto 6.752,73 kn.

**4.3. AMORTIZACIJA**

Troškovi amortizacije za 2020. godinu iznose 19.801.153,70 kn. Društvo je kod obračuna amortizacije primijenilo iste stope amortizacije kao i u 2019. godini.

Kao što je navedeno u Bilješkama 2. b) /ii/ i 22. a) /iii/, Društvo je iskazalo prihod u visini obračunate amortizacije imovine nabavljene iz sredstava potpora u iznosu od 5.682.656,44 kn pa je utjecaj na rezultat Društva 14.118.497,26 kn.

Primijenjene stope ne prelaze porezno dopustive stope.

**4.4. OSTALI TROŠKOVI**

Ostale troškove čine:



**4.5. VRIJEDNOSNO USKLAĐIVANJE**

Društvo je u 2020. godini izvršilo vrijednosno usklađenje i otpis potraživanja u ukupnom iznosu od 319.962,31 kn (Bilješka 11 /iii/). Zbog nemogućnosti naplate Društvo je otpisalo potraživanja u ukupnoj vrijednosti od 25.131,68 kn, a zbog neizvjesne naplate vrijednosno je uskladilo 294.830,63 kn potraživanja. Značajni kupci koji su vrijednosno usklađeni su: Byder projektiranje d.o.o. Malinska 58.265,27 kn, Herc i Herc d.o.o. Zagreb 47.132,79 kn, Pograd d.o.o. Čabar 40.068,61 kn, Macao d.o.o. Šilo 32.599,06 kn (Bilješka 11.5.).

**4.6. OSTALI POSLOVNI RASHODI**

U 2020. godini ostali poslovni rashodi iznose 57.949,63 kn, od čega se naneotpisanu vrijednost rashodovane imovine odnosi 7.538,02 kn.

Iznos od 50.312,50 kn odnosi se na plaćene kazne i prekršaje, a 99,11 kn su ostali rashodi.

1. **FINANCIJSKI RASHODI**

Financijske rashode čine:



1. **REZULTAT POSLOVANJA FINANCIJSKE GODINE I POREZ NA DOBIT**

**/i/** Za razdoblje od 01. siječnja do 31. prosinca 2020. godine Društvo je temeljem razlike prihoda i rashoda ostvarilo rezultat poslovanja financijske godine:



Sukladno Zakonu o porezu na dobit i Pravilniku o porezu na dobit, Društvo je razliku prihoda i rashoda uvećalo za porezno nepriznate rashode u iznosu od 36.867,22 kn, umanjilo za porezno priznate rashode u iznosu od 25.507,10 kn . Gubitak tekuće godine je 1.249.460,58 kn.

Prema Prijavi poreza na dobit za 2020. godinu, Društvo iskazuje preneseni porezni gubitak u iznosu 1.237.800,46 kn. Iskazani porezni gubitak sukladno članku 17. stavku 2. Zakonu o porezu na dobit može se iskoristiti za umanjenje porezne osnovice u narednih 5 godina te s tog osnova može predstavljati odgođenu poreznu imovinu u iznosu 222.804,08 kn (1.237.800,46 kn x 18 %).

Uprava procjenjuje da ne postoji dovoljna vjerojatnost da će buduća oporeziva dobit biti raspoloživa te primjenjujući načelo opreznosti smatra da je primjerenije istu iskazati izvanbilančno.

1. **DUGOTRAJNA MATERIJALNA I NEMATERIJALNA IMOVINA**

Stanje i promjene na dugotrajnoj materijalnoj i nematerijalnoj imovini (bez predujmova) prikazujemo na sljedeći način:



Napomena: Radi osiguranja tražbina po kreditima upisano je pravo zaloga na dijelu nekretnina i pravu građenja.

**/i/** Društvo je u 2020. godini prenijelo u uporabu imovinu u iznosu od 19.185.986,00 kn i to: 17.529.906,35 kn na građevinske objekte, 773.115,00 kn na postrojenja i opremu, 882.964,65 kn na alate, pogonski inventari i transportnu imovinu.

Najznačajnije investicije aktivirane u 2020. godini:

|  |  |  |
| --- | --- | --- |
| - | izgradnja kanalizacije te izgradnja i rekonstrukcija vodovoda u naselju Vrbnik (IV faza) | 3.715.431,65 |
| - | rekonstrukcija vodovoda Dunat - VS Punat | 2.724.301,47 |
| - | izgradnja i rekonstrukcija vodovoda i kanalizacije u naselju Baška | 2.139.139,65 |
| - | rekonstrukcija vodovoda i kanalizacije u naselju Punat | 1.409.025,53 |
| - | rekonstrukcija vodovoda i kanalizacije u naselju Krk | 1.334.548,79 |
| - | izvođenje radova na upravnoj zgradi | 793.910,02 |
| - | rekonstrukcija vodovoda i kanalizacije u naselju Malinska | 664.013,02 |
| - | rekonstrukcija vodovoda i kanalizacije u naselju Porat | 499.852,20 |
| - | izgradnja vodovoda u naselju Risika | 470.594,10 |
| - | rekonstrukcija vodovoda od raskrižja za Dinu do UPOV Omišalj | 739.252,21 |
| - | rekonstrukcija vodovoda PK Muraj-VS Dunat | 367.166,92 |
| - | rekonstrukcija vodovoda i kanalizacije u naselju Omišalj | 266.002,84 |
| - | rekonstrukcija vodovoda u naselju Sv.Vid | 255.618,00 |
| - | izgradnja vodovoda u naselju Sužan | 248.954,91 |
| - | izgradnja vodovoda u naselju Garica | 225.192,38 |
| - | rekonstrukcija vodovoda Kornić | 221.178,85 |
| - | izgradnja/rekonstrukcija kanalizacije i vodovoda u naselju Draga Bašćanska | 187.019,93 |
| - | izgradnja vodovoda u naselju Brzac | 163.416,60 |
| - | izgradnja vodovoda u naselju Polje | 128.507,50 |
|  |  | **16.553.126,57** |

**/ii/** Vrijednost osnovnih sredstava u pripremi na dan 31. prosinca 2020. godini iznosi 266.628.681,09 kn:

|  |  |  |  |
| --- | --- | --- | --- |
| - | linijske građevine – EU projekt | 216.010.994,43 |  |
| - | nadzor – EU projekt | 3.653.069,94 |  |
| - | upravljanje EU projektom  | 3.674.191,19 |  |
| - | vidljivost EU projekta | 127.431,50 |  |
| - | ostala ulaganja u EU projekt | 15.718.522,93 |  |
| **EU projekt - ukupno** | **239.184.209,99** | **a)** |
|  |  |
| - | kanalizacija priobalja Dobrinjštine s podmorskim ispustom | 17.676.525,71 |  |
| - | projekt akumulacije Ponikve II faza | 8.587.200,54 |  |
| - | rekonstrukcije transportnih cjevovoda | 596.087,56 |  |
| - | idejni projekt kanalizacije Vrbnik | 454.447,29 |  |
| - | projektna dokumentacija kanalizacije Salatić, Kosić, Vrh | 117.810,00 |  |
| - | elektro ormar za UPOV Ćuf | 12.400,00 |  |
| **Ostala ulaganja – ukupno** | **27.444.471,10** | **b)** |

1. EU projekt:

U 2020. godini nastavlja se provedba EU projekta „Projekt prikupljanja, pročišćavanja i odvodnje otpadnih voda na području otoka Krka“ koji je započeo u 2017. godini.

26. srpnja 2017. godine potpisani su ugovori:

- **Ugovor o dodjeli bespovratnih sredstava** EU projekta s Ministarstvom zaštite okoliša i energetike kao posredničkog tijela 1 i Hrvatskim vodama kao posredničkog tijela 2,

- **Ugovor o sufinanciranju** EU projekta s Ministarstvom zaštite okoliša i energetike kao posredničkog tijela 1, Hrvatskim vodama kao posredničkog tijela 2, te 6 jedinica lokalne samouprave (sve jedinice otoka Krka osim Vrbnika koji ne sudjeluje u EU projektu) i Ponikve vodom,

- **Ugovor o partnerstvu** na EU projektu s jedinicama lokalne samouprave.

Ukupna vrijednost projekta procijenjena je na iznos od 648.312.359,00 kn. Prihvatljivi procijenjeni troškovi iznose **510.913.257,00 kn**, a neprihvatljivi trošak su ulaganja do 2014. godine i porez na dodanu vrijednost. Udio bespovratnih sredstava u sufinanciranju EU projekta iznosi 72,25075%. Domaća komponenta u sufinanciranju EU projekta jednako je podijeljena na: Ministarstvo zaštite okoliša i energetike (1/3), Hrvatske vode (1/3) i lokalnu komponentu - otok Krk (1/3). Lokalna komponenta čine:

* + Ponikve voda d.o.o. 10,27%
	+ Grad Krk 20,39%
	+ Općina Baška 11,55%
	+ Općina Dobrinj 15,76%
	+ Općina Malinska-Dubašnica 17,15%
	+ Općina Omišalj 15,98%
	+ Općina Punat 8,90%
1. **Financijske korekcije EU projekta**

Društvo je primilo sljedeće obavijesti o donesenim odlukama o utvrđenim nepravilnostima prema kojima se primjenjuju financijske korekcije:

1) 23. svibnja 2018. godine za linijske građevine - financijska korekcija 10%

2) 28. studenog 2018. godine za nadzor - financijska korekcija 5%

3) 08. veljače 2019. godine izmijenjena je odluka od 23. svibnja 2018. godine za linijske građevine - financijska korekcija s 10% povećana je na 25%. Ponikve voda je 19. veljače 2019. godine uputila prigovor Ministarstvu regionalnog razvoja i fondova EU. 04. veljače 2021. godine Hrvatske vode donijele su izmjenu odluke o utvrđenoj nepravilnosti te je financijska korekcija vraćena na 10% prihvatljive vrijednosti izvedenih radova za linijske građevine.

Financijske korekcije su neprihvatljivi trošak EU projekta te se financiraju djelom iz postojećeg dugoročnog kredita HBOR-a od 45 mil kn (kojeg vraćaju JLS partneri projekta 100%) te iz dva dugoročna kredita PBZ-a od 18 mil kn i 37 mil kn koji će se vraćati iz naknade za razvoj (88,8005 %) i Društvo (11,1995%) (Bilješke 17./i/). Gore navedena izmjena odluke imat će utjecaj na smanjenje obveza po kreditima, a time i na potrebne izvore financiranja.

1. **ostala ulaganja**
2. Radovi na izgradnji kanalizacijskog sustava odvodnje priobalja Općine Dobrinj (Čižići, Soline, Klimno) iznose 16.505.567,86 kn, a na podmorskom ispustu 1.170.957,85 kn.
3. Društvo je nastavilo s radovima na izradi projektne dokumentacije “Vodoopskrbni sustav Krka-podsustav Ponikve II faza; izrada glavnog projekta s provođenjem istraživačkih radova za faze 2, 3 i 4”. Podsustav Ponikve II faza podrazumijeva nadvišenje postojeće brane čime će se volumen akumulacije povećati na 7.000.000 m3. Na taj će se način osigurati znatno veće količine vode i bitnije će se utjecati na kvalitetu vode. Uslugu izrade projekta s istraživačkim radovima ukupne vrijednosti od 4.931.650 kn vrši Hidroinženjering d.o.o. iz Zagreba. Do kraja 2020. godine situirano je 4.681.750 kn. Hrvatske vode su sudjelovale u sufinanciranju s 80%, a ostatak je osigurala Ponikve voda iz vlastitih sredstava.

**/iii/** Društvo je zbog zastarjelosti i neupotrebljivosti rashodovalo imovinu nabavne vrijednosti 861.742,86 kn i ispravka vrijednosti 854.204,84 kn. Neotpisana vrijednost rashodovane imovine u iznosu od 7.538,02 kn teretila je rashode (Bilješka 4.6.).

1. **PREDUJMOVI ZA MATERIJALNU IMOVINU**

Na dan 31. prosinca 2020. godine Društvo iskazuje predujmove za materijalnu imovinu u iznosu od 5.968.071,45 kn , a odnose se na sljedeće predujmove:

**/i/** Iznos od 5.768.880,80 kn odnosi se na predujam dan INI d.d.

Društvo je s INA-INDUSTRIJOM NAFTE d.d. zaključilo Ugovor o prodaji postojećih građevina (cjevovoda) koji predstavljaju dugotrajnu imovinu INE i njihovo unošenje u javni vodoopskrbni sustav kojim upravlja Društvo. Ugovor je potpisan 12. prosinca 2003. godine, a Dodatak 06. ožujka 2007. godine. Ukupna procijenjena vrijednost cjevovoda od 1.000.783,50 EUR umanjena je za smanjenje vrijednosti cjevovoda (amortizaciju) i trošak sanacije u vrijednosti od 86.765,11 EUR. U siječnju 2011. godine Ponikve d.o.o. uputilo je zahtjev INI d.d. za primopredaju cjevovoda, ali do dana pisanja Bilješki nije uspjelo riješiti prijenos cjevovoda koji je u funkciji preuzimanja vode s kopna i opskrbe vodoopskrbe otoka.

**/ii/** Iznos od 199.190,65 kn odnosi se na predujam dan na osnovu Ugovora sklopljenog s WYG savjetovanje d.o.o. i Institut IGH za usluge nadzora EU projekta.

1. **DUGOTRAJNA FINANCIJSKA IMOVINA**

Društvo ima udjele u Ponikve usluga d.o.o. u iznosu od 673.600,00 kn ili 15% temeljnog kapitala.

1. **ZALIHE**

Zalihe sadrže vodovodni i kanalizacijski materijal u ukupnom iznosu 2.713.409,43 kn (2019. godine 3.609.445,53 kn). Predujmovi za zalihe iznose 13.294,70 kn (2019. godina 15.949,09 kn).

1. **POTRAŽIVANJA OD KUPACA**

Prikazujemo na sljedeći način:

 

**/i/** Potraživanja od kupaca odnose se na prodanu vodu i pružene usluge potrošačima.

**/ii/** Dio potraživanja od domaćinstava za isporučenu vodu i zbrinute otpadne vode u iznosu 4.606.409,99 kn odnosi se na potraživanja koja se pojedinačno vode u društvu koje obavlja uslugu objedinjene naplate Ponikve usluga d.o.o.

**/iii/** U Bilanci su na dan 31. prosinca 2020. godine iskazana utužena potraživanja od kupaca, potraživanja od kupaca u stečaju i potraživanja od kupaca prijavljena u predstečajnu nagodbu u iznosu od 1.492.318,46 kn (266.357,14 kn odnosi se na potraživanja koja su nakon podjele Društva pripala Ponikve eko otoku Krku).

Kao što je navedeno u Bilješci 4.5., Društvo je u 2020. godini izvršilo vrijednosno usklađenje utuženih potraživanja u iznosu od 385.221,97 kn i iskazalo trošak u iznosu od 294.830,63 kn, budući je u preostalom iznosu potraživanja sadržan i dio koji nije prihod Društva (naknada za korištenje i zaštitu voda) ili predstavlja odgođeni prihod (naknada za razvoj).

Otpisana su nenaplativa potraživanja u iznosu od 25.131,68 kn.

**/iv/** Tijekom godine naplaćen je iznos od 100.037,84 kn vrijednosno usklađenih potraživanja iz prethodnih godina, od 8.332,26 kn sudskih troškova i 3.027,99 kn kamata.

**/v/** Potraživanja od privrede na dan 31. prosinca iznose 7.032.811,77 kn. Najznačajnije potraživanje odnosi se na Ponikve eko otok Krk d.o.o. u iznosu od 2.568.833,97 kn za uslugu izgradnje i stručni nadzor nad izgradnjom EKM mreže i to:

- nedospjelo potraživanje po računu za usluge izvršene u studenom 2020. godine u iznosu od 1.256.560,00 kn, a koje je naplaćeno do dana pisanja bilješki te

- zadržani dio (10% po svim računima) u iznosu od 1.312.273,97 kn.

Ostala značajnija potraživanja su:

|  |  |  |
| --- | --- | --- |
|   | **HRK** |  |
| G.P.P. Mikić d.o.o. | 1.183.029,78  |  |
| GP Krk d.d. | 344.139,15  |  |
| Byder projektiranje d.o.o. | 124.811,33  | Bilješka 4.5. |
| TIHA d.o.o. | 160.266,56  |  |
| SHOP PARK Krk d.o.o. | 55.277,23  |  |
| Herc i Herc d.o.o. | 47.132,79  | Bilješka 4.5. |
| Apartmansko naselje Lavande | 43.841,13  | Bilješka 4.5. |
| ukupno | **1.958.497,97** |  |

1. **POTRAŽIVANJA OD DRŽAVE I DRUGIH INSTITUCIJA**

Potraživanja od države i drugih institucija na dan 31. prosinca 2020. godine iznose 57.602,06 kn, a odnose se na potraživanje za bolovanja od HZZO (11.543,06 kn) i potraživanja za predujmove poreza na dobit (46.059,00 kn).

1. **OSTALA POTRAŽIVANJA**

Ostala potraživanja na dan 31. prosinca 2020. godine iznose 348.900,11 kn, a odnose se na potraživanja: od Ponikve usluge d.o.o. za naplaćena potraživanja objedinjene naplate 222.257,02 kn, od JLS za kamate po kreditu HBOR-a za EU projekt 91.179,22 kn, od banaka za kamate po viđenju 2.319,87 kn i potraživanje od Croatia osiguranja d.d. za naknadu štete

u iznosu od 33.144,00 kn.

1. **KRATKOTRAJNA FINANCIJSKA IMOVINA**

Kratkotrajna financijska imovina iznosi 1.415.714,22 kn, a odnosi se na izdvojena novčana sredstva na specijalnom računu, a vezano za Projekt zaštite voda od onečišćenja na priobalnom području (tzv. Projekt Jadran).

1. **NOVAC U BANCI I BLAGAJNI**

Novčana sredstva na dan 31. prosinca 2020. godine odnose se na sredstva na žiro računu u iznosu od 15.912.334,91 kn. Stanja novčanih sredstava na računima usuglašena su sa IOS-ima banaka na dan 31. prosinca 2020. godine.

1. **KAPITAL I REZERVE**

Stanje i promjene na kapitalu prikazujemo kako slijedi:

****

/i/ Temeljni ulozi osnivača na dan 31. prosinca 2020. godine iznose:

|  |  |  |
| --- | --- | --- |
|  | **HRK** | **udio** |
| Općina Omišalj | 51.865.900,00 | 16,09% |
| Općina Malinska-Dubašnica | 57.424.000,00 | 17,81% |
| Grad Krk | 75.311.100,00 | 23,36% |
| Općina Punat | 34.031.200,00 | 10,55% |
| Općina Baška | 44.912.600,00 | 13,93% |
| Općina Dobrinj | 39.674.600,00 | 12,31% |
| Općina Vrbnik | 19.175.800,00 | 5,95% |
| **Ukupno stanje 31. prosinca** | **322.395.200,00** | **100,00%** |

U 2021. godini izvršen je upis povećanja temeljnog kapitala sa iznosa od 322.395.200,00 kn na iznos od 378.463.000,00 kn (Bilješka 27. /i/ Događaji nakon datuma bilance).

/ii/ Kapitalne rezerve odnose se na ulaganja osnivača (jedinica lokalne samouprave):

|  |  |  |  |
| --- | --- | --- | --- |
|  |  **Stanje**  | **Povećanje** | **Stanje**  |
| **JLS** | **31.12.2019. - HRK** | **2020. - HRK** | **31.12.2020. - HRK** |
| Općina Omišalj | 3.332.129,19 | 20.002,84 | 3.352.132,03 |
| Općina Malinska-Dubašnica | 7.599.566,79 | 87.962,90 | 7.687.529,69 |
| Grad Krk | 18.416.538,59 | 511.932,41 | 18.928.471,00 |
| Općina Punat | 6.108.139,94 | 32.141,39 | 6.140.281,33 |
| Općina Baška | 4.102.327,04 | 14.454,61 | 4.116.781,65 |
| Općina Dobrinj | 13.879.957,57 | 28.133,29 | 13.908.090,86 |
| Općina Vrbnik | 2.629.435,41 | 150.630,00 | 2.780.065,41 |
| **Ukupno stanje 31. prosinca** | **56.068.094,53** | **845.257,44** | **56.913.351,97** |

**/i/** Povećanje kapitalnih rezervi odnosi se na doznake sredstava za ulaganja u izgradnju vodovodnog i kanalizacijskog sustava.

1. **DUGOROČNE OBVEZE**

Dugoročne obveze predstavljaju obveze prema Hrvatskoj banci za obnovu i razvitak (HBOR), obveze po preuzetom podzajmu od Hrvatskih voda, a vezano za Projekt zaštite od onečišćenja voda u priobalnom području (tzv. Projekt Jadran) te obveze prema Privrednoj banci Zagreb za pokriće financijske korekcije (EU projekt).

Obveza prema HBOR-u za kredit (korišten kod rekonstrukcija transportnih cjevovoda) s valutnom klauzulom iskazana je po srednjem tečaju Hrvatske narodne banke na dan 31. prosinca 2020. godine. Obveze po podzajmu za Projekt Jadran iskazane su u kunskom iznosu na dan formiranja obveze, odnosno na dan plaćanja dobavljaču iz Podzajma.

Promjene na dugoročnim financijskim kreditima u 2020. godini bile su sljedeće:

|  |  |  |  |
| --- | --- | --- | --- |
| **OPIS** | **Bilješka** | **2019.** | **2020.** |
|  | **HRK** | **HRK** |
| Stanje 1. siječnja |  | 35.707.735,99 | 51.460.878,71 |
| Povećanje kredita u toku godine  | **/i/**  | 24.437.393,30 | 19.233.676,80 |
| Otplata glavnice |  | (8.677.321,29) | (3.972.332,88) |
| (Pozitivne) / negativne tečajne razlike | **/iv/** | (6.929,29) | 206.811,22 |
| Ukupno |  | 51.460.878,71 | 66.929.033,85 |
| **minus**: - dio obveza po dugoročnim kreditima | **/ii/** | (4.849.335,23) | (4.826.205,34) |
|  koji dospijevaju u toku 2021. godine |  |  |
| **Stanje 31. prosinca** | **/iii/** | **46.611.543,48** | **62.102.828,51** |

**/i/** Povećanje kredita u toku 2020. godine iznosi 19.233.676,80 kn, a odnosi se na:

* 1. Ugovor o kreditu s Hrvatskom bankom za obnovu i razvitak odobren u vrijednosti od 45 milijuna kn. Ugovor je sklopljen u kolovozu 2017. godine. Kredit se koristi za financiranje EU projekta „Projekt prikupljanja, odvodnje i pročišćavanja otpadnih voda na području otoka Krka“ i to kao dio lokalne komponente koji se odnosi na partnere u projektu (JLS) i za pokriće dijela financijske korekcije EU projekta. Kredit će vraćati šest jedinica lokalne samouprave otoka Krka. U 2020. godini Društvo je iskoristilo 5.815.405,55 kn kreditnih sredstava.
	2. Ugovor o kreditu sklopljen 15. srpnja 2019. godine s Privrednom bankom Zagreb na iznos od 18.000.000,00 kn za pokriće financijske korekcije u sklopu EU projekta (Bilješka 7 /ii/ a)). Krajnji rok korištenja kredita je do 31.12.2023.g. Društvo je u 2020. iskoristilo 1.314.971,48 kn. Kredit će se vraćati iz naknade za razvoj i iz vlastitih izvora Društva.
	3. Ugovor o kreditu sklopljen 15. srpnja 2019. godine s Privrednom bankom Zagreb na iznos od 37.000.000,00 kn za pokriće financijske korekcije u sklopu EU projekta (Bilješka 7 /ii/ a)). Krajnji rok korištenja kredita je do 31.12.2023.g.

Društvo je u 2020. iskoristilo 12.103.299,77 kn. Kredit će se vraćati iz naknade za razvoj i iz vlastitih izvora Društva.

**/ii/**        Od tekućeg dijela dugoročnih obveza koji dospijeva u 2020. godini u iznosu od 4.826.205,34 kn,  Društvo bi trebalo osigurati vlastita sredstava u iznosu od 2.120.886,94 kn, a iznos od 2.705.318,40 kn iz sredstava naknade za razvoj za obveze po Podzajmu kredita Projekta Jadran.

Da je Društvo primijenilo srednji tečaj HNB na dan 31. prosinca 2020. godine na podzajmu iz Projekta Jadran, obveze koje dospijevaju za plaćanje u 2021. godini iznosile bi 2.681.328,64 kn (bile bi manje za 23.989,76 kn).

**/iii/**       Za podmirenje dugoročnih obveza po kreditima koje na 31. prosinca iznose 62.102.828,51 kn sredstva osiguravaju:

- društvo iz vlastitih sredstava ukupno 16.609.960,38 kn (13.573.677,15 kn za rekonstrukcije vodovoda, a 3.036.283,23 kn za pokriće financijske korekcije EU projekta),

- sredstva naknade za razvoj ukupno 30.306.660,81 kn (6.232.157,40 kn za obveze po Podzajmu kredita Projekta Jadran, a 24.074.503,41 za pokriće financijske korekcije EU projekta),

- šest jedinica lokalne samouprave otoka Krka 15.186.207,32 kn (lokalni dio EU projekta i pokriće dijela financijske korekcije EU projekta).

Detaljan pregled dugoročnih kredita prikazan je u dopunskim informacijama.

**/iv/** Društvo je na 31.12.2020. godine izvršilo svođenje obveza po kreditima s valutnom klauzulom na srednji tečaj HNB dok je obveze po podzajmu iz Projekta Jadran iskazalo po tečaju na dan nastanka obveze (Bilješka 1.1.). Društvo je postupilo na navedeni način iz razloga što se ta obveza vraća iz prikupljene naknade za razvoj, a ne iz vlastitih izvora. Svođenjem obveze podzajma na srednji tečaj HNB-a, obveza po dugoročnim dijelu podzajma bila bi manja za 55.498,70 kn (pozitivne tečajne razlike).

1. **OBVEZE ZA ZAJMOVE, DEPOZITE I SLIČNO**

Društvo na dan 31. prosinca 2020. godine ima primljena jamstva za ozbiljnost ponuda u ukupnom iznosu od 422.129,00 kn uplaćena od ponuditelja u postupcima javne nabave, kao instrument osiguranja od određenih rizika (odustajanje ponuditelja od ponude u roku njezine valjanosti, neprihvaćanje ispravka računske pogreške, odbijanje potpisivanja ugovora o javnoj nabavi ili nedostavljanje jamstva za uredno ispunjenje ugovora o javnoj nabavi).

1. **OBVEZE ZA PREDUJMOVE**

Obveze za primljene predujmove u iznosu od 131.351,38 kn odnose se predujmove građana za vodovodne / kanalizacijske priključke.

1. **OBVEZE PREMA DOBAVLJAČIMA**

Obveze prema dobavljačima na dan 31. prosinca 2020. godine iznose 43.755.809,97 kn, a u najznačajnijem dijelu odnose se na obveze prema dobavljačima za investicije - EU projekt.

Za podmirenje tih obveza sredstva će osigurati: Hrvatske vode, resorno ministarstvo, EU fondovi te Društvo s partnerima na projektu (šest jedinica lokalne samouprave).

Značajnije obveze prema dobavljačima prikazujemo u nastavku:

|  |  |
| --- | --- |
| **DOBAVLJAČI**  |  |
| Gorenjska gradbena družba d.d. | 41.760.998,14 |
| WYG savjetovanje d.o.o. | 507.108,19 |
| **Ukupno dobavljači EU projekta** | **42.268.106,33** |
|  |  |
| Ponikve usluga d.o.o. Krk | 213.240,24 |
| Ibratech d.o.o. | 154.529,15 |
| Privredna banka Zagreb d.d. | 123.309,11 |
| Građevinar d.o.o. | 95.984,45 |
| Teleg-m d.o.o. | 95.837,95 |
| Petrol d.o.o. | 92.041,44 |
| HBOR | 91.179,22 |
| INA Industrija nafte  | 79.675,55 |
| **Ukupno ostali dobavljači** | **945.797,11** |
| **SVEUKUPNO** | **43.213.903,44** |

**/i/** Do dana pisanja Bilješki Društvo je podmirilo obveze prema dobavljačima, osim dijela obveze prema Gorenjskoj gradbenoj družbi d.d. u iznosu od 22.913.373,42 kn, a koja se odnosi na ugovorenu sustegu.

1. **OBVEZE PREMA ZAPOSLENICIMA**

Obveze prema zaposlenicima u iznosu od 676.032,21 kn odnose se na obveze za obračunatu plaću i naknade plaća za prosinac 2020. godine, a što je isplaćeno u siječnju 2021. godine.

1. **OBVEZE ZA POREZE, DOPRINOSE I SLIČNA DAVANJA**

Ove obveze na dan 31. prosinca 2020. godine iznose 583.028,76 kn, a odnose se na doprinose na plaću (126.517,54 kn), doprinose iz plaće (175.871,28 kn), porez i prirez iz plaće (51.341,49kn), koncesijske naknade (69.997,57 kn), doprinos za šume (2.706,23 kn), naknada zbog neispunjavanja kvote zapošljavanja osoba s invalidnošću (1.625,00 kn), porez na dodanu vrijednost (154.969,65 kn).

1. **OSTALE KRATKOROČNE OBVEZE**

Ostale kratkoročne obveze na dan 31. prosinca 2020. godine iznose 1.284.716,67 kn, a odnose se na naknade za korištenje i zaštitu voda u iznosu od 1.280.354,35 kn i ostale kratkoročne obveze u iznosu od 4.362,32 kn.

1. **ODGOĐENO PLAĆANJE TROŠKOVA I PRIHOD BUDUĆEG RAZDOBLJA**

Ova pozicija u Bilanci na dan 31. prosinca 2020. godine iznosi 347.418.298,10 kn, a odnosi se na:



1. **Promjene tijekom 2020. godine:**

**/i/** Hrvatske vode doznačile su ukupno 1.863.090,71 kn i to za financiranje: rehabilitacije kanalizacijskog kolektora u naseljima Baška i Batomalj 400.000,00 kn, izgradnje kanalizacije u naselju Vrbnik IV faza 1.000.000,00 kn, izrade projekta akumulacije Ponikve 171.960,00 kn i za izgradnju javnih vodovoda (ogranci u naseljima Risika i Sužan) 291.130,71 kn.

**/ii/** Iznos od 42.613.130,96 kn predstavlja iznos sufinanciranja EU projekta „Projekt prikupljanja, odvodnje i pročišćavanja otpadnih voda na području otoka Krka“ u 2020. godini i to: bespovratna sredstva EU 30.788.306,71 kn, Ministarstvo zaštite okoliša i energetike 3.941.608,08 kn te Hrvatske vode 3.941.608,08 kn (Bilješka 7/ii/a)).

**/iii/** Prijenos s odgođenih prihoda na prihode obavlja se u visini amortizacije za dugotrajnu materijalnu imovinu nabavljenu iz namjenskih sredstava. Tijekom 2020. godine Društvo je oprihodovalo iznos od 5.682.656,44 kn na ime obračunate amortizacije (u 2019. godini 5.549.406,05 kn).

1. **Naknada za razvoj**

**/i/** Temeljem Zakona o financiranju vodnog gospodarstva i odluka JLS, od 01. lipnja 2010. godine, uz cijenu vodnih usluga, obračunava se i naplaćuje naknada za razvoj koja predstavlja izvor financiranja za izgradnju kanalizacijskih kolektora, uređaja za pročišćavanje otpadnih voda i ispusta na području Grada Krk, Općina: Omišalj i Malinska-Dubašnica (Projekt Jadran) te za izgradnju vodovodne i kanalizacijske infrastrukture na područjima svih sedam jedinica lokalne samouprave otoka Krka.

**/ii/** Naknada za razvoj - promjene tijekom 2020. godine:

|  |  |  |  |  |  |
| --- | --- | --- | --- | --- | --- |
| **2010. -2019. godina** | Fakturirano | Naplaćeno  | Otpisano | Utrošeno |  |
| Projekt Jadran | 43.485.713,41 | 42.903.507,01 | (106.961,91) | (31.567.407,63) |  |
| -kupci | 34.887.916,09 | 34.305.709,69 | (106.961,91) | 0,00 |  |
| -subvencije JLS | 8.597.797,32 | 8.597.797,32 | 0,00 | 0,00 |  |
| Ostali projekti | 14.896.837,09 | 14.753.583,56 | (641,25) | (19.441.323,19) |  |
| **Ukupno** | **58.382.550,50** | **57.657.090,57** | **(107.603,16)** | **(51.008.730,82)** |  |
|  |  |  |  |  |  |
| **2020. godina** | Fakturirano | Naplaćeno  | Otpisano | Utrošeno |  |
| Projekt Jadran | 3.177.300,82 | 3.218.117,82 | (1.550,75) | **(2.749.422,07)** | \* |
| -kupci | 3.177.300,82 | 3.218.117,82 | (1.550,75) |  |  |
| -subvencije JLS | 0,00 | 0,00 |   |  |  |
| Ostali projekti | 1.522.670,18 | 1.526.012,85 | (384,57) | **(1.718.846,52)** | \*\* |
| **Ukupno** | **4.699.971,00** | **4.744.130,67** | **(1.935,32)** | **(4.468.268,59)** |  |
|  |  |  |  |  |  |
| **Sveukupno** | **63.082.521,50** | **62.401.221,24** | **(109.538,48)** | **(55.476.999,41)** |  |

Kao što je iz tablice vidljivo, ukupno fakturirana naknada za razvoj iznosi 63.082.521,50 kn, otpisano je 109.538,48 kn, naplaćena (prikupljena) naknada za razvoj je 62.401.221,24 kn od čega je utrošeno 55.476.999,41 kn te proizlazi da neutrošena, naplaćena naknada za razvoj iznosi 6.924.221,83 kn.

**\*** Od iznosa utrošene naknade za razvoj na otplatu glavnice kredita odnosi se 2.699.971,33 kn te za otplatu kamate kredita 49.450,74 kn.

**\*\*** Od ukupno utrošene naknade za razvoj za ostale projekte u iznosu od 1.718.846,52 kn, iznos od 343.207,82 kn se odnosi na naknadu koja je prikupljena i utrošena na području Općine Baška, iznos od 395.063,30 kn na području Općine Dobrinj, iznos od 396.014,34 kn na području Općine Malinska-Dubašnica, iznos od 212.684,25 kn na području Općine Punat, iznos od 250.000,00 kn na području Općine Omišalj dok je zbog dodatno osiguranih sredstava Hrvatskih voda za sufinanciranje investicije izgradnje vodovoda na području Općine Vrbnik vraćen iznos od 35.239,79 kn naknade za razvoj koja se može utrošiti u sufinanciranju novih investicija.

1. **POTENCIJALNE OBVEZE**

**/i/ Sudski sporovi**

Tvrtka **Brauco d.o.o.** Zagreb je u 2014. godini podnijela tužbu pod poslovnim brojem P-1750/14 protiv 1. okrivljene tvrtke Vodoskok d.o.o. i 2. okrivljene Ponikve voda d.o.o. radi isplate ukupnog iznosa od 589.733,58 kn pozivajući se na nepodmirene radove na dvije investicije (Izgradnja II faze kanalizacije naselja Dobrinj i Izgradnja vodovoda i fekalne kanalizacije u naselju Stara Baška dok Ponikve voda prihvaća iznos od 69.660,00 kn.

Tvrtka Brauco je otišla u stečaj. Stečajni postupak je okončan, a firma je brisana iz sudskog registra. Postupak je u tijeku.

**/ii/ Upravljanje EU projektom (ugovor s društvom Ernst & Young savjetovanje d.o.o.)**

Društvo je Ernst & Young savjetovanju d.o.o. djelomično osporilo kvartalna izvješća i pripadajuće račune za upravljanje projektom za period ožujak-svibanj te lipanj-kolovoz 2019. godine zbog neodrađenih, a ugovorenih usluga u ukupnom iznosu od 168.100,25 kn, odnosno 210.125,31 kn s PDV-om. Neosporne (odrađene) usluge upravljanja EU projektom za razdoblje ožujak-kolovoz 2019. godine Društvo je podmirilo u cijelosti, a osporeni računi nisu evidentirani u obvezama društva. Do navedenog je došlo zbog različitog tumačenja odredbi Ugovora.

U ugovoru koji je sklopljen s Ernst & Young savjetovanjem d.o.o. navedeno je da je navedeni krajnji rok završetka usluge (42 mjeseca) indikativan i da ovisi o izvođačima radova te da se očekuje od izvršitelja da poslove u svom zadatku izvrši u cijelosti u ugovorenom iznosu bez obzira na navedeni datum završetka izvršenja usluga. Društvo je 28. studenog 2019. godine uputilo Ernst & Young savjetovanju d.o.o. obavijest o promjeni (produženju) očekivanog trajanja pružanja usluge upravljanja EU projektom sukladno kojoj je Ernst & Young savjetovanje d.o.o. trebalo prilagoditi i izračun kvartalnog iznosa za sva naredna kvartalna izvješća tj. trebalo je smanjiti kvartalne vrijednost obračuna usluge upravljanja EU projektom. Ernst & Young savjetovanje d.o.o. nije postupilo prema danim uputama pa je Društvo osporilo i sljedeće kvartalne izvještaje s pripadajućim računima u ukupnom iznosu od 2.401.432,16 kn s PDV-om (četiri računa za četiri obračunska tromjesečna razdoblja počevši od rujna 2019. godine do kolovoza 2020. godine, svaki u iznosu od 600.358,04 kn). Osporeni računi nisu evidentirani u obvezama društva. Iz navedenog proizlazi neusuglašenost međusobnih potraživanja i obveza na dan 31. prosinca 2020. godine za 2.611.557,47 kn.

Kako bi se riješila sporna situacija, u travnju 2021. godine Ernst & Young savjetovanje d.o.o. uputilo je prijedlog sporazuma o završetku ugovora o uslugama tehničke podrške upravljanja EU projektom „Projekt prikupljanja, pročišćavanja i odvodnje otpadnih voda na području otoka Krka“ prema kojem bi upravljanje projektom završilo do srpnja 2021. godine, a međusobna  potraživanja i obveze se uskladili. Pregovori su u tijeku (vidi Bilješku 27./ii/).

1. **UPRAVLJANJE RIZICIMA**

**VALUTNI RIZIK**

Valutni rizik je rizik da će se vrijednosti financijskih instrumenata promijeniti uslijed promjene tečaja. Društvo je izloženo promjenama vrijednosti EUR-a, jer je dio obveza po dugoročnim kreditima denominirano u stranoj valuti, što Društvo izlaže valutnom riziku. Upravljanje ovim rizikom svodi se na usklađivanje priljeva od naplate potraživanja od kupaca.

**KAMATNI RIZIK**

Kamatni rizik je rizik da će se vrijednosti financijskih instrumenata promijeniti uslijed promjene tržišnih kamatnih stopa u odnosu na kamatne stope primjenjive na financijske instrumente. Društvo ima dugoročne obveze po tri kredita uz promjenjivu kamatnu stopu, te kao posljedicu toga izloženost riziku promjene kamatne stope.

Upravljanje ovim rizikom, u jednom dijelu svodi se na usklađenje priljeva sredstava iz naknade za razvoj za podmirenje obveza po kamatama budući se naknada za razvoj namjenski koristi za otplatu tih kredita.

**KREDITNI RIZIK**

Kreditni rizik je rizik da jedna strana u financijskom instrumentu neće ispuniti svoje obveze te da će time prouzročiti nastanak financijskog gubitka drugoj strani. Financijska imovina koja potencijalno može izložiti Društvo kreditnom riziku obuhvaća novac i potraživanja od kupaca. Potraživanja od kupaca iskazana su umanjena za rezerviranja za utužena sumnjiva i sporna potraživanja. Nema dodatnog kreditnog rizika za podmirenje kratkoročnih obveza Društva koji bi utjecao na povećanje vrijednosti rezerviranja za umanjenje vrijednosti kupaca i ostalih potraživanja.

**RIZIK LIKVIDNOSTI**

Rizik likvidnosti, koji se također naziva rizikom financiranja, je rizik suočavanja Društva s teškoćama u pribavljanju sredstava za podmirenje obveza po financijskim instrumentima. Kratkoročne obveze Društva koje dospijevaju u 2020. godini pokrivene su kratkotrajnom imovinom, budući se dijelom podmiruju iz vlastitih sredstava, naknade za razvoj, a dijelom iz sredstava proračuna.

Kao što je navedeno u Bilješci 28., pandemija bolesti COVID-19 uzrokovana virusom SARS-CoV-2 (koronavirus) imat će utjecaj na poslovanje u 2021. godini, kako na smanjenje prihoda tako i na likvidnost.

**Procjena fer vrijednosti**

Glavni financijski instrumenti Društva koji se ne vode po tržišnoj vrijednosti su novac i novčani ekvivalenti, potraživanja od kupaca, ostala potraživanja, dugoročna financijska imovina, obveze prema dobavljačima i ostale obveze, te dugoročni krediti.

Iskazana knjigovodstvena vrijednost novca i novčanih ekvivalenata približna je njihovoj fer vrijednosti zbog kratkoročnog dospijeća ovih financijskih instrumenata.

1. **DOGAĐAJI NAKON DATUMA BILANCE**

**/i/ Izmjene Društvenog ugovora 17. veljače 2021. godine - prijenos poslovnog udjela i povećanje temeljnog kapitala društva**

Rješenjem Trgovačkog suda od 17. veljače 2021. godine provedeni su sljedeći upisi:

* Temeljem Sporazuma o spajanju fekalne kanalizacije naselja Kornić na uređaj za pročišćavanje otpadnih voda naselja Punat od 14. svibnja 2010. godine i Dodatka I Sporazuma od 28. srpnja 2020. godine izvršen je prijenosa poslovnog udjela s Općine Punat na Grad Krk nominalnog iznosa 740.800,00 kn.

* Članovi Društva donijeli su 23. prosinca 2020. godine Odluku o povećanju temeljnog kapitala društva ulaganjem prava. Prava su se unijela temeljem ugovora o ulaganju prava u temeljni kapital Društva od 23. prosinca 2020. godine, sklopljenih između Društva i postojećih članova društva. Unesena prava se odnose na sredstva uplaćena u razdoblju od 1. siječnja 2011. godine do 31. prosinca 2019. godine temeljem ugovora o financiranju izgradnje objekata i uređaja komunalne infrastrukture, sklopljenih između Društva i postojećih članova društva. Ukupno je doznačeno 56.068.094,53 kn, od čega se temeljni kapital povećao za iznos od 56.067.800,00 kn, a razlika od 294,53 kn raspoređena je u kapitalni dobitak.

|  |  |  |  |  |  |
| --- | --- | --- | --- | --- | --- |
| **Član Društva** | **UPISANI TEMELJNI KAPITAL 23.12.2013.** | **prijenos poslovnog udjela** | **novi udjeli nakon prijenosa poslovnog udjela** | **unos prava** | **UPISANI TEMELJNI KAPITAL 17.02.2021.** |
| **udio** | **iznos** | **iznos** | **udio** |
| 0 | 1 | 2 | 3 | 4=2+3 | 5 | 6=4+5 | 7 |
| **Općina Omišalj** | **16,09%** | **51.865.900** |  | **51.865.900** | **3.332.100** | **55.198.000** | **14,59%** |
| **Općina Malinska-Dubašnica** | **17,81%** | **57.424.000** |  | **57.424.000** | **7.599.500** | **65.023.500** | **17,18%** |
| **Grad Krk** | **23,36%** | **75.311.100** | **740.800** | **76.051.900** | **18.416.500** | **94.468.400** | **24,96%** |
| **Općina Punat** | **10,55%** | **34.031.200** | **-740.800** | **33.290.400** | **6.108.100** | **39.398.500** | **10,41%** |
| **Općina Baška** | **13,93%** | **44.912.600** |  | **44.912.600** | **4.102.300** | **49.014.900** | **12,95%** |
| **Općina Dobrinj** | **12,31%** | **39.674.600** |  | **39.674.600** | **13.879.900** | **53.554.500** | **14,15%** |
| **Općina Vrbnik** | **5,95%** | **19.175.800** |  | **19.175.800** | **2.629.400** | **21.805.200** | **5,76%** |
| **Ukupno** | **100,00%** | **322.395.200** | **0** | **322.395.200** | **56.067.800** | **378.463.000** | **100,00%** |

Temeljni kapital društva povećan je s iznosa od 322.395.200 kn za iznos od 56.067.800 kn na iznos od 378.463.000 kn.

**/ii/** Kao što je opisano u Bilješci 25./ii/ Ernst & Young savjetovanje d.o.o. uputilo je u travnju 2021. godine prijedlog sporazuma o završetku ugovora o uslugama tehničke podrške upravljanja EU projektom „Projekt prikupljanja, pročišćavanja i odvodnje otpadnih voda na području otoka Krka“ prema kojem bi upravljanje projektom završilo do srpnja 2021. godine.

1. **DOGAĐAJI OD UTJECAJA NA BUDUĆE POSLOVANJE**

U ožujku 2020. godine proglašena je pandemija bolesti COVID-19 uzrokovana virusom SARS-CoV-2 (koronavirus). Pandemija traje i u 2021. godini. Uprava društva predviđa da će pandemija imati utjecaj na poslovanje Društva i u 2021. godini, kako na smanjenje prihoda tako i na likvidnost te se poduzimaju aktivnosti oko prevladavanja navedenih rizika (kontrola rashoda te utroška vlastitih sredstava u financiranju ulaganja u nova osnovna sredstva radi zaštite likvidnosti Društva).

1. **ODOBRENJE FINANCIJSKIH IZVJEŠTAJA**

Financijski izvještaji odobreni su dana 31. svibnja 2021. godine.

Uprava Društva:

mr.sc. Ivica Plišić, dipl.ing.građ

**DOPUNSKE INFORMACIJE**

* **pregled dugoročnih kredita na dan 31.12.2020.**

